dolman
Dolman er en kort husarfrakke, som er udsmykket med en besætning af snore.
Dolmanen anvendtes oprindelig af let kavaleri i Ungarn, husarer, men den blev i løbet af 1700-tallet udbredt i hele Europa.
I den danske hær anvendtes betegnelsen dolman indtil midten af 1800-tallet, hvorefter man i stedet begyndte at anvende ordet husarfrakke. Udformningen af snorebesætningen har ændret sig adskillige gange igennem årene. Husarfrakken med den karakteristiske snorebesætning anvendes fortsat af Hesteskadronen ved Gardehusarregimentet.